Kom kuier by dié Kersmark in GelofteweekFoto ter illustrasie. (Foto: Tiard Schulz/Unsplash) Kersmarkte betower; dit is net liggies, Kersprodukte, kleurvolle Kersboompies en Kersmusiek wat alles herinner aan die verhaal van Christus wat mens geword het. Elke Kersmark is uniek. Oor die wêreld heen skep gemeenskappe ŉ eie Kersmarkkultuur. In Duitsland, byvoorbeeld, het Kersmarkte ŉ unieke Kersfeesbeker wat met of sonder Glühwein gekoop kan word. Hierdie bekers is versamelaarsitems. Tydens Gelofteweek van 8 tot 16 Desember 2022 is daar ŉ Kersmark in die Krugergalery by die Voortrekkermonument. Ook hierdie Kersmark spog met ŉ unieke, spesiaal ontwerpte Kersfeesbeker. In Suid-Afrika vier ons wel ŉ Somerkersfees, daarom is ŉ slukkie Glühwein darem nie nodig om die koue te verdryf nie. Kom ondersteun Die Dameskring se Kersmark wat ook spog met ŉ eie teetuin en ervaar die hartlikheid en warmte van die organisasie waar hulle jou sal bederf met ŉ gratis koppie tee. Hierdie Kersmark is ideaal vir daardie laaste Kersinkopies voor julle die woonwa haak en see toe vertrek. Is jy dalk bekommerd oor die Kerskoeke wat nog nie gebak is nie? Kom kry sommer ŉ klaargebakte een by die mark. As jou ma, ouma, vrou of suster ŉ onderwyser is, is ons Juffrou-hoekie ŉ móét vir oulike geskenke vir onderwysers en hul klaskamers. ŉ Unieke omgeebord is ŉ ideale geskenk vir ŉ vriendin of familielid wat moeilike omstandighede ervaar. Boonop kan die ontvanger van so ŉ omgeebord dit dan later weer aangee vir iemand anders wat omgee nodig het. Kom maak kennis met ŉ eg Afrikaanse kenmekaarspeletjie – ŉ stel kaartjies sorg sommer vir baie pret en jy sal waarskynlik jou swaer, vrou, neef of skoonma beter leer ken. Daar is ook vir die braaiers in die familie ŉ reeks spesiale geskenke beskikbaar. Die Kersmark bied ŉ wye verskeidenheid van uitstallers met geskenke om van te kies en keur. Kersfees is ŉ tyd van gee en uitdeel. Daarom sal 100 mense elke dag ŉ gratis geskenk van die Kersmark ontvang. Kom kuier by die Kersmark en word deel van ŉ unieke belewenis waar die liefde en warmte van Kersfees ervaar kan word. (Grafika verskaf)